Die agtjarige wat om die wêreld wou reisFoto: Rusland se ministerie van binnelandse sake ŉ Agtjarige van Astrakhanka in Rusland het groot drome: om om die wêreld te reis. Die seun se ma het op 1 April by owerhede aangeklop om haar seun as vermis aan te meld, berig die Russiese ministerie van binnelandse sake. “Sy het gesê sy is die oggend weg om haar jongste dogter kleuterskool toe te neem, en toe sy terugkom, was daar net ŉ briefie van haar agtjarige seun om te sê hy het ŉ reis om die wêreld onderneem.” Verskeie soekspanne het na die graad 2-leerling begin soek en hy is ŉ paar uur later opgespoor. ŉ Polisiebeampte het die seuntjie op ŉ brug oor ŉ rivier opgemerk. “Hy het aan die beampte gesê hy is besig met sy reis, maar hy voel al klaar moeg en moet bietjie rus.” Volgens die departement het die seun ŉ boek gelees wat hom geïnspireer het om die reis te onderneem. “Hy het ŉ paar ensiklopedieë, speelgoed, geld uit sy spaarvarkie en ŉ piesang ingepak en die huis verlaat. Hy het met drie busse gery en daarna verder gestap totdat die polisiebeampte hom opgemerk het.” Beamptes het die seun veilig terugbesorg by sy ouerhuis.